༈ན་མོ་གུ་རུ།  རྒྱལ་བ་ཀུན་གྱི་བདག་པོ་རྡོ་རྗེ་འཆང་།  ། གྲུབ་པའི་འཁོར་སྒྱུར་དཔལ་ལྡན་ཤ་ཝ་རི།  ། རྣལ་འབྱོར་དབང་ཕྱུག་མངའ་བདག་མཻ་ཏྲི་པར།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། བརྟུལ་ཞུགས་སྤྱོད་པ་གྲུབ་ཆེན་རཱ་ཧུ་ལ།  ། (༡༩)ཟུང་འཇུག་སྐུ་བརྙེས་ཁྱུང་པོ་རྣལ་འབྱོར་ཞབས།  ། རླུང་སེམས་མངོན་གྱུར་རིན་ཆེན་བརྩོན་འགྲུས་ལ།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། མཐུ་སྟོབས་དབང་ཕྱུག་དཔོན་སྟོན་སྐྱེར་སྒང་པ།  ། ངེས་དོན་གྲུབ་པའི་བདག་ཉིད་གཉན་སྟོན་རྗེ།  ། མཁས་པའི་དབང་ཕྱུག་སངས་རྒྱས་བསྟན་པ་ལ།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། རིམ་གཉིས་མཐར་སོན་དཔལ་ལྡན་ཤངས་སྟོན་ཆེ།  ། མཆོག་གི་ས་བརྙེས་མུས་ཆེན་རྒྱལ་མཚན་དཔལ།  ། རིག་སྔགས་གྲུབ་པ་རྡོ་རྗེ་གཞོན་ནུ་ལ།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། གྲུབ་པའི་དབང་ཕྱུག་ནམ་མཁའི་རྣལ་འབྱོར་ལ།  ། ཆོས་ཀྱི་རྒྱལ་པོ་བློ་བཟང་གྲགས་པའི་དཔལ།  ། མཁས་གྲུབ་ཡོངས་ཀྱི་གཙུག་རྒྱན་དགེ་ལེགས་རྗེར།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། སྙན་བརྒྱུད་གདམས་པའི་མཛོད་འཛིན་བ་སོ་བ།  ། ཚེ་གཅིག་ཟུང་འཇུག་སྐུ་བརྙེས་ཆོས་རྡོ་རྗེ།  ། བློ་བཟང་དོན་ཡོད་བདེ་ཆེན་གྲུབ་པའི་ཞབས།  ། གསོལ་བ་འདེབས་སོ་དངོས་གྲུབ་རྣམ་གཉིས་སྩོལ།  ། མཁས་གྲུབ་ཆེན་པོ་སངས་རྒྱས་ཡེ་ཤེས་དང་།  ། རིགས་ཀུན་བདག་པོ་ཆོས་ཀྱི་རྒྱལ་མཚན་དཔལ།  ། ཀུན་མཁྱེན་ངག་དབང་བློ་བཟང་རྒྱ་མཚོ་ལ།  ། གསོལ་བ་྾།  ། རྡོ་རྗེ་འཛིན་པ་དཀོན་མཆོག་རྒྱལ་མཚན་དང་།  ། སྣང་བ་མཐའ་ཡས་བློ་བཟང་ཡེ་ཤེས་ཆེ།  ། རྒྱལ་བ་ཀུན་འདུས་བསྐལ་བཟང་རྒྱ་མཚོའི་སྡེར།  ། གསོལ་བ་འདེབས་྾།  ། གྲུབ་པའི་དབང་ཕྱུག་བློ་བཟང་བཟོད་པ་དང་།  ། བཀའ་དྲིན་མཉམ་མེད་རྩ་བའི་བླ་མའི་ཞབས།  ། གཞན་ཡང་དངོས་བརྒྱུད་བླ་མའི་ཚོགས་རྣམས་ལ།  ། གསོལ་བ་྾།  ། མཐུ་སྟོབས་ནུས་པའི་དབང་ཕྱུག་ཕྱག་དྲུག་པ།  ། འདོད་ཁམས་བདག་མོ་ལས་བྱེད་གནོད་སྦྱིན་བཞི།  ། བསྟན་སྲུང་དམ་ཅན་རྒྱ་མཚོའི་ཚོགས་རྣམས་ལ།  ། གསོལ་བ་྾།  ། མགོན་ཁྱོད་བསྙེན་སྒྲུབ་ལས་གསུམ་མཆོད་བསྟོད་རྣམས།  ། བླ་མ་མཆོག་དང་དབྱེར་མེད་རྩེ་གཅིག་ཏུ།  ། བགྱིས་པས་འདི་ཕྱི་བར་དོའི་གནས་སྐབས་ཀུན།  ། ཐུགས་རྗེའི་ལྕགས་ཀྱུས་འབྲལ་མེད་རྗེས་སུ་ཟུངས།  ། ནད་གདོན་ཀུན་ཞི་ཚེ་དཔལ་ལོངས་སྤྱོད་རྒྱས།  ། ཁམས་གསུམ་མ་ལུས་དབང་དུ་འདུ་བ་དང་།  ། བར་ཆད་དགྲ་བགེགས་འབྱུང་པོ་ཚར་བཅད་ནས།  ། མཐུན་རྐྱེན་མ་ལུས་ཡིད་བཞིན་འགྲུབ་པར་མཛོད།  ། གྲུབ་ཆེན་བརྒྱད་དང་ཕྱག་རྒྱ་ཆེན་པོ་སོགས།  ། དངོས་གྲུབ་མ་ལུས་བདེ་བླག་ཉིད་ཐོབ་ནས།  ། མཁའ་དང་མཉམ་པའི་འགྲོ་བ་མ་ལུས་པ།  ། སྒྲོལ་བའི་དེད་དཔོན་ཆེན་པོར་བདག་གྱུར་ཅིག། ཚེ་ཡི་མཐར་ཡང་མགོན་ཁྱོད་དགྱེས་བཞིན་དུ།  ། གསུང་གི་དབུགས་དབྱུང་གནང་བ་ལེགས་སྩལ་ནས།  ། མཁའ་སྤྱོད་གནས་སུ་ཁྲིད་དེ་ཟུང་འཇུག་གི།  ། ངེས་དོན་མགོན་པོའི་ཞལ་བཟང་མཐོང་བར་ཤོག། སྐྱེ་བ་ཀུན་ཏུ་ཡང་དག་བླ་མ་དང་།  ། ཞེས་སོགས་བྱའོ།  ། ཞེས་བླ་མ་མགོན་པོ་དབྱེར་མེད་ཀྱི་བླ་བརྒྱུད་གསོལ་འདེབས་འདི་ནི་ཏཱ་བླ་མ་སྔགས་རམས་པ་བློ་བཟང་བསྟན་པས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །

༈སྭསྟི།  ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན།  ། རབ་རྒྱས་འགྲོ་ཀུན་ཐར་མཆོག་འབྲས་བཟང་ལ།  ། སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེ།  ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།  ། སརྦ་ཛ་ག་ཏཾ། །  ། །  བཅོམ་ལྡན་འདས་ངན་སོང་ཐམས་ཅད་ཡོངས་སུ་སྦྱོང་བ་གཟི་བརྗིད་ཀྱི་རྒྱལ་པོ་ཀུན་རིག་རྣམ་པར་སྣང་མཛད་ཀྱི་སྒོ་ནས་ཞི་བའི་སྦྱིན་སྲེག་བྱེད་ཚུལ།